Hižo wot lěta 2009 angažuje so wona w přiradźe za serbske naležnosće města Wojerec, a wulke rěče jej njeleža. „Sym skerje pragmatiska“, měni Brigita Šramina. Maćernorěčna Serbowka započina kóžde posedźenje gremija z krótkim rěčnym ekskursom. „Rěč a kultura słušatej hromadźe“, praji 77lětna. Wot 1964 bydli wona ze swojim mandźelskim Benom we Wojerecach.
W Pančicach-Kukowje je Brigita Šramina dwurěčnje wotrostła. „Chcych so z cyłeje wutroby z wučerku stać. Předewšěm rěče mje zajimowachu“, wona powěda. W lěće 1966 započa Šramina na Handrija Zejlerjowej wyšej šuli wučerić, podawajo serbšćinu a rušćinu. Wot lěta 1990 bě wona direktorka 4. srjedźneje šule Alberta Schweitzera. Wot 1998 do 2013 bě županka Wojerowskeje župy „Handrij Zejler“. Wot 2004 do 2009 přisłušeše jako njestronjanka frakciji CDU we Wojerowskej měšćanskej radźe. Přewodźała je wona wjacore kursy serbšćiny za sobudźěłaćerjow Wojerowskeho měšćanskeho zarjadnistwa. Dźensa wobdźěla so agilna wuměnkarka na měsačnej rěčnej dźěłarničce w měsće.
szl_Latn szl_Latn